b'\n_START_ARTICLE_\nMarianne Faithfull\n_START_SECTION_\nBegyndelse\n_START_PARAGRAPH_\nHun blev f\xc3\xb8dt i Hampstead, London og fik navnet Marianne Evelyn Gabriel Faithfull  af sine for\xc3\xa6ldre - den britiske milit\xc3\xa6rofficer og college professor - Major Robert Glynn Faithfull og baronessen Eva Erissa, oprindelig fra Wien. Eva Erissa, var i sin barndom ballerina og arbejdede senere sammen med den tyske teaterduo, Bertolt Brecht og Kurt Weill._NEWLINE_Faithfulls grandonkel - p\xc3\xa5 hendes mors side af familien - var Leopold von Sacher-Masoch, den ber\xc3\xb8mte forfatter fra 1900-tallet, hvis ber\xc3\xb8mte novelle, Venus i Pels, blev betragtet som sadomasochisme._NEWLINE_Efter sine for\xc3\xa6ldres skilsmisse, flyttede hun sammen med sin mor til Reading, Berkshire. Da hun var teenager gik hun p\xc3\xa5 St. Joseph\xe2\x80\x99s Convert School, og var med i Progress Theatre gruppen.\n_START_SECTION_\n1960\'erne\n_START_PARAGRAPH_\nFaithfull begyndte sin sangkarriere i 1964, hvor hun optr\xc3\xa5dte med folkemusik p\xc3\xa5 diverse kaffebarer._NEWLINE_Faithfull blev opdaget af en af musikkerne fra, The Rolling Stones, lanceret af musikproduceren, Andrew Loog Oldham. Hendes f\xc3\xb8rste store hit blev med sangen, As Tears Go By, som blev skrevet af Andrew Loog Oldham, Mick Jagger og Keith Richards, og den gik ind p\xc3\xa5 hitlisterne. Hun udgav derefter en serie af succesfulde singler som, "This Little Bird", "Summer Nights" og "Come And Stay With Me"._NEWLINE_Faithfull giftede sig med John Dunbar i 1965 og samme \xc3\xa5r f\xc3\xb8dte hun deres s\xc3\xb8n, Nicholas. \xc3\x86gteskabet blev dog kort, hovedsagelig p\xc3\xa5 grund af Dunbars heroin misbrug - de blev skilt i 1966._NEWLINE_Faithfull flyttede ud af deres f\xc3\xa6lles hjem, sammen med sin s\xc3\xb8n og ind hos Brian Jones og Anita Pallenberg, i deres hjem i London. Hun blev bedste ven med Anita, i den periode hun boede hos dem. I den periode begyndte Faithfull at eksperimentere med marihuana. Hun begyndte ogs\xc3\xa5 at date Mick Jagger i 1966, et forhold der blev meget omtalt. Deres forhold varede indtil slutningen af 1960erne, og i den tid de var sammen blev de berygtet. Blandt andet blev Faithfull fundet - under den kendte razzia mod Redlands - kun d\xc3\xa6kket af en skindpels ._NEWLINE_I slutningen af oktober 1968 aborterede Faithfull, p\xc3\xa5 det tidspunkt meget afh\xc3\xa6ngig af kokain, Mick Jaggers datter - som hun kaldte Corrina - mens hun opholdt sig i hans hus i Irland ._NEWLINE_Faithfulls indflydelse p\xc3\xa5 Jaggers liv, bliver beskrevet i nogle af The Rolling Stones bedst kendte sange. "Sympathy for the Devil", p\xc3\xa5 albummet Beggars Banquet fra 1968, der er inspireret af bogen The Master And Margarita (dansk: Mesteren og Margarita), af forfatteren Mikhail Bulgakov, som Faithfull introducerede for Jagger. To sange fra albummet Sticky Fingers, fra 1971, blev ogs\xc3\xa5 inspireret af hende. Omkv\xc3\xa6det til sangen "Wild Horses"  siges at v\xc3\xa6re det f\xc3\xb8rste Faithfull sagde efter hun v\xc3\xa5gnede op af en koma, som hun var i p\xc3\xa5 grund af en overdosis. Sangen Sister Morphine"  , er skrevet af hende selv, men p\xc3\xa5 grund af uoverensstemmelser over sangen, havnede den i retten, hvor Faithfull blev skrevet p\xc3\xa5 som medskriver.\n_START_SECTION_\n1970\'erne\n_START_PARAGRAPH_\nI 1970 forlod Faithfull, Jagger og samme \xc3\xa5r mistede hun for\xc3\xa6ldremyndigheden over sin s\xc3\xb8n, Nicholas._NEWLINE_Hendes privatliv gik herefter ned af bakke og hendes karriere br\xc3\xb8d sammen. Hun optr\xc3\xa5dte kun f\xc3\xa5 gange, blandt andet i NBC i 1973, sammen med David Bowie. De sang Sonny Chers sang, I Got You Babe, og Faithfull var kl\xc3\xa6dt ud som nonne._NEWLINE_Faithfull boede p\xc3\xa5 gaderne i Soho, London, i to \xc3\xa5r, fordi hun var st\xc3\xa6rkt afh\xc3\xa6ngig af heroin og havde Anoreksi . Hendes venner greb ind, og fik hende indskrevet, til et program for stofmisbrugere, hvor hun kunne f\xc3\xa5 sit daglige fix p\xc3\xa5 et apotek ._NEWLINE_I 1976 fandt produceren Mike Leander hende p\xc3\xa5 gaden, og pr\xc3\xb8vede at genoplive hendes karriere, ved at producere dele af hendes album, Rich Kid Blues. Albummet blev dog lagt p\xc3\xa5 hylden indtil 1985._NEWLINE_Faithfull flyttede s\xc3\xa5 sammen med sin k\xc3\xa6reste, Ben Brierly, ind i en lille lejlighed, uden varmt vand og elektricitet i Chelsea. Ben Brierly var p\xc3\xa5 det tidspunkt med i punkbandet, The Vibrators._NEWLINE_I 1977 udgav hun den country inspirerede plade, Dreaming My Dreams, der gik ind p\xc3\xa5 de irske hitlister._NEWLINE_Faithfulls karriere begyndte igen at spire i 1979 - samme \xc3\xa5r som hun blev anholdt i Norge, for besiddelse af marihuana - med albummet, Broken English. Et meget rost album af anmelderne. Albummet blev hovedsagelig inspireret af punk og af hendes senere \xc3\xa6gteskab, med Ben Brierly samme \xc3\xa5r. Stemmen p\xc3\xa5 albummet havde forandret sig, fra at v\xc3\xa6re en frisk stemme, til at v\xc3\xa6re en h\xc3\xa6s, gennemtr\xc3\xa6ngende og dyb stemme, for\xc3\xa5rsaget af mange \xc3\xa5rs rygning, druk og brug af stoffer.\n_START_SECTION_\n1980\'erne\n_START_PARAGRAPH_\nFaithfull boede i Dublin, da hun udgav Broken English. Til trods for hendes comeback, k\xc3\xa6mpede hun stadig med sit misbrug i midten af 1980erne. En gang br\xc3\xa6kkede hun k\xc3\xa6ben, da hun faldt ned af nogle trapper mens hun var p\xc3\xa5virket._NEWLINE_I 1985 blev hun indlagt p\xc3\xa5 Hazelden Clinic i Minnesota, USA, for at f\xc3\xa5 bugt med sit misbrug. Der havde hun en aff\xc3\xa6re med en af de andre indlagte - mens hun stadig var gift med Brierly - men han hoppede ud af vinduet fra 36. etage, da Faithfull gjorde det forbi._NEWLINE_Faithfull blev derefter skilt fra Brierly i 1986._NEWLINE_I 1985 optr\xc3\xa5dte hun med sangen Ballad Of The Soldier\xe2\x80\x99s Wife p\xc3\xa5 Hal Williams debut album Lost in the Stars: The Music of Kurt Weill._NEWLINE_I 1987 viste Faithfull at hun kunne synge jazz og blues, p\xc3\xa5 pladen Strange Weather, der var produceret af Wilner. Dette album blev ogs\xc3\xa5 kritiseret._NEWLINE_I 1988 giftede hun sig med Giorgio Della Terza.\n_START_SECTION_\n1990\'erne\n_START_PARAGRAPH_\nDa Roger Waters samlede et hold af musikere, for at opf\xc3\xb8re rockoperaen The Wall, live i Berlin juli 1990, spillede Faithfull rollen som Pinks overbeskyttende mor._NEWLINE_Faithfulls udgav tidligt i 1990, et live album, Blazing Away, hvor hun sang sange fra Bertolt Brecht og Kurt Weill, hvilket fik hende tilbage som sangerinde. Da hun var meget fascineret af musikken fra Weimarrepublikken, udgav hun The Theepenny Opera. Hendes fortolkning af den musiske periode blev kritiseret, men ledte alligevel til et nyt album, Twentieth Century Blues, der fokuserede p\xc3\xa5 musikken af Bertolt Brecht og Kurt Weill og f\xc3\xb8rte til en succesfuld koncert._NEWLINE_Hendes tredje skilsmisse kom i 1991. Der blev hun skilt fra Giorgio Della Terza, som hun havde giftet sig med i 1988._NEWLINE_I 1994 udgav hun sin biografi med titlen, Faithfull, hvori hun fortalte om sit liv, karriere, stofmisbrug og at v\xc3\xa6re biseksuel. Det n\xc3\xa6ste \xc3\xa5r lavede hun pladen, A Secret Life, hvor to sange blev skrevet af Angelo Badalamenti._NEWLINE_Faithfull sang ogs\xc3\xa5 kor p\xc3\xa5 Metallica sangen, The Memory Remains, fra deres album Reload 1997, og optr\xc3\xa5dte i musikvideoen ._NEWLINE_I 1999 udgav Faithfull dvd\'en, Dreaming My Dreams, hvor der var materiale om hendes barndom og for\xc3\xa6ldre, med historiske tilbageblik helt tilbage til 1964. Den indeholdt ogs\xc3\xa5 interviews med forskellige kunstnere og hendes barndomsvenner. Udover det indeholdt den ogs\xc3\xa5 afsnit med John Durbar og Mick Jagger, og et kort interview med Keith Richards. Dvd\'en indbefattede desuden en 30 minutters live koncert.\n_START_SECTION_\n2000\'erne\n_START_PARAGRAPH_\nFaithfull har v\xc3\xa6ret en produktiv artist i det nye \xc3\xa5rhundrede og udgivet en del albums, der har modtaget positiv kritik._NEWLINE_I 2000 udgav hun albummet Vagabond Ways, hvilket mange kritikere betragtede som hendes fineste album, siden Broken English . Hun havde samarbejdet med Daniel Lanois, Emmylou Harris og Frank McGuiness og senere samme \xc3\xa5r sang hun, Love Got Lost, p\xc3\xa5 Joe Jacksons album, Night And Day II._NEWLINE_Hun forsatte med at udgive albummet, Kissin\xe2\x80\x99 Time  i 2002. Albummet indeholdt sange, skrevet i samarbejde med Beck, Billy Corgan, Jarvis Cocker, Dave Stewart og den franske sanger, \xc3\x89tienne Daho. Dette album indeholdt ogs\xc3\xa5 en hyldest til Nico , hvis arbejde hun beundrede. Det var med sangen Song For Nico . Desuden var der p\xc3\xa5 albummet ogs\xc3\xa5 en selvbiografisk sang, Sliding Through Life On Charm , som hun skrev sammen med Cocker._NEWLINE_I 2005 udgav hun Before The Poison. Dette album var hovedsageligt et samarbejde, med PJ Harvey og Nick Cave, selvom ogs\xc3\xa5 Damon Albarn og Jon Brion bidragede. Endnu en gang h\xc3\xa6vdede anmelderne, at det var hendes bedste album siden, Broken English, 26 \xc3\xa5r tidligere._NEWLINE_2005 optr\xc3\xa5dte Andr\xc3\xa9 Schneider, med en cover version af Faithfulls sang, The Hawk, og hun indspillede Lola R Forever, der var en cover version af Serge Gainsbourgs sang, Lola Rastaquouere, sammen med Sly and Robbie, til albummet, Monsieur Gainsbourg Revisited._NEWLINE_I 2007 samarbejdede Faithfull med den engelske sanger/sangskriver, Patrick Wolf, p\xc3\xa5 duetten Magpie, til hans tredje album The Magic Position, og skrev i samarbejde med Ulysse en ny sang, A Lean and Hungry Look, til den franske film Truands. Senere samme \xc3\xa5r udgav Marianne en ny biografi, der hed Memories, Dreams And Reflections. Denne bog, der blev udgivet af Fourth Estate, var en mere personlig historie end Faithfull. Den lovede at indeholde anekdoter, v\xc3\xa6re uformel, intim og afsl\xc3\xb8rende. Det var en bog om hendes liv, venner, succeser og fejltagelser._NEWLINE_I september 2006 m\xc3\xa5tte Faithfull aflyse en tour, fordi hun havde f\xc3\xa5et konstateret brystkr\xc3\xa6ft . Den efterf\xc3\xb8lgende m\xc3\xa5ned gennemgik hun en operation i Frankrig, og fordi det blev opdaget i et tidligt stadie, var andre behandlinger ikke n\xc3\xb8dvendig. Inden der var g\xc3\xa5et to m\xc3\xa5neder, efter sin raskmelding, stod hun frem og fortalte at hun var helt rask ._NEWLINE_I marts 2007 stod hun p\xc3\xa5 scenen igen, med showet Songs of Innocence and Experience. Showet indeholdt mange sange, som hun ikke havde optr\xc3\xa5dt live med f\xc3\xb8r, blandt andet Something Better, som var den sang hun sang i, The Rolling Stones Rock and Roll Circus._NEWLINE_Desuden sang hun Harry Nilssons sang, Don\xe2\x80\x99t Forget Me, hvor linjen "When we\'re old and full of cancer, it doesn\'t matter now, come on, get happy", var en hyldest til hendes nyligt overvundne kamp mod brystkr\xc3\xa6ften ._NEWLINE_Indspilningen af albummet, "Easy Come Easy go", foregik i et studie i New York i slutningen af 2007, men af helbredsm\xc3\xa6ssige \xc3\xa5rsager, udkom albummet f\xc3\xb8rst i 2008 - i England og USA, dog f\xc3\xb8rst i 2009. Som det ogs\xc3\xa5 er tilf\xc3\xa6ldet med, "Strange Weather", fra 1987, er der tale om et coveralbum, hvor Marianne Faithfull udelukkende fortolker andres sange. Ligesom dengang var det Hal Wilner, der producerede. Sangene best\xc3\xa5r af s\xc3\xa5vel mere jazz orienterede numre, som Paul Websters "Black Coffee", Ellingtons "Easy Come Easy go (titelnummeret), samt mere rock-og soul inspirerede sange, som Smokey Robinsons "Ooh Baby Baby" og Morrisseys, "Dear God Please Help me". P\xc3\xa5 adskillige numre g\xc3\xa6steoptr\xc3\xa6der kendte navne, som f.eks. Keith Richards, Nick Cave og Sean Lennon. Albummet findes i s\xc3\xa5vel en standardudgave, med 10 numre og en ekstraudgave med 18 numre, inkl. en dvd med optagelser fra indspilningerne._NEWLINE_Samlivet med Fran\xc3\xa7ois Ravard, der ud over at v\xc3\xa6re hendes manager, ogs\xc3\xa5 var hendes mange\xc3\xa5rige samlever, oph\xc3\xb8rte i for\xc3\xa5ret 2009.(Daily Mail 18/4 2009). Hendes s\xc3\xb8n, Nicholas, er gift og har to drenge, Oscar og Noah, som Marianne er sammen med .\n_START_SECTION_\n2010\'erne\n_START_PARAGRAPH_\nI januar 2011, udgav Faithfull sit 18. studiealbum, "Horses and High Heels". De 13 numre best\xc3\xa5r af 4 nyskrevne sange, samt 9 coversange, bl.a. det gamle Dusty Springfied-nummer "Going Back".\n_START_SECTION_\nSkuespil\n_START_PARAGRAPH_\nUdover sin musik karriere, er Faithfull en meget succesfuld skuespiller, der b\xc3\xa5de har optr\xc3\xa5dt i tv, teater og p\xc3\xa5 film. Hendes f\xc3\xb8rste teater optr\xc3\xa6den, var i 1965, da hun var med i Anton Tjekhovs stykke, Three Sisters. F\xc3\xb8r det spillede hun sig selv i Jean-Luc Godard film, Made in U.S.A.. Faithfull var ogs\xc3\xa5 med i filmen, I\'ll Never Forget What\'s \'Isname fra 1967, sammen med Orson Welles._NEWLINE_I 1969 spillede hun Ofelia i stykket, Hamlet, hvor Anthony Hopkins var Claudius, ham der myrdede Hamlets far._NEWLINE_I 1993 var hun piraten Jenny i, The Threepenny Opera (dansk: Laser og pjalter), p\xc3\xa5 Gate Theatre i Dublin. Senere optr\xc3\xa5dte hun med The Seven Deadly Sins, sammen med Vienna Radio Symphony._NEWLINE_Hun har ogs\xc3\xa5 optr\xc3\xa5dt i Patrice Ch\xc3\xa9reaus film, Intimacy (2001), og som kejserinden Maria Theresia af \xc3\x98strig, i Sofia Coppolas film, Marie Antoinette (2006)._NEWLINE_Hendes seneste medvirken er i filmen, Irina Palm, der blev vist p\xc3\xa5 Filmfestivalen i Berlin 2007. Der spiller Faithfull den 60 \xc3\xa5rige enke, Maggie, der s\xc3\xa6lger sig selv for at kunne hj\xc3\xa6lpe sit syge barnebarn ._NEWLINE_Hun har desuden ogs\xc3\xa5 spillet b\xc3\xa5de Gud og dj\xc3\xa6vlen. Hun spillede Gud i Absolute Fabulous, hvor Anita Pallenberg spillede dj\xc3\xa6vlen , og i 2004 \xe2\x80\x93 2005, spillede hun dj\xc3\xa6vlen i William S. Burroughs og Tom Waits musical, The Black Rider.'